Eitanas Finkelšteinas

Eitanas Finkelšteinas (, , g. 1942 m. Sverdlovskas, dab. Jekaterinburgas) – TSRS disidentas, žmogaus teisių gynėjas, fizikas, publicistas, kritikas, politologas.

Biografija 
1964 m. baigęs Uralo politechnikos institutą dirbo inžinieriumi. Dėl viešai reiškiamų simpatijų su arabais kariaujančiam Izraeliui 1967 m. pašalintas iš Maskvos Fizikos ir technikos instituto aspirantūros. 1970 m. apsigyveno Vilniuje. Čia persekiotas KGB kaip aktyvus Žydų judėjimo dėl teisės išvykti į Izraelį dalyvis, nes 1971 m. jam neleista išvykti. Tardytas vadinamojoje žydų otkaznikų, t. y. norinčiųjų atsisakyti TSRS pilietybės, byloje, t. p. Anatolijaus Ščiaranskio, Viktoro Petkaus bylose. Dalyvavo žydų protesto akcijose, pasirašė kolektyvinių dokumentų dėl žydų diskriminavimo. Vienas Lietuvos Helsinkio grupės steigėjų, 1976 m. gruodžio 1 d. jis, Viktoras Petkus ir  Tomas Venclova, įgalioti  kunigo  Karolio Garucko ir Onos Lukauskaitės-Poškienės,  Maskvoje surengė spaudos konferenciją užsienio žurnalistams, kurioje paskelbė apie grupės įkūrimą bei tikslus. Iki 1979 m. gupės narys. 1983 m. emigravo iš TSRS, Miunchene dirbo žurnale „Strana i mir“, 1989 m. redaktorius. 1991–1992 m. leido periodinį leidinį „Evrejskij žurnal“. Dirba žurnale „Čaika“ ir „Radio svoboda“.

Įvertinimas 
 Lietuvos nepriklausomybės medalis;
 1999 m. Vyčio Kryžiaus ordino Karininko kryžius.

Šaltiniai 

Lietuvos disidentai
Lietuvos politologai
Žmogaus teisių gynėjai